**Jacques Jakob Mieses** (1865–1954) var en tysk-engelsk sjakkspiller, sjakkbokforfatter og problemkomponist.

Liv og virke
------------

Jacques Mieses var av jødisk avstamming. Han flyktet fra Tyskland til England i 1938, og fikk mot slutten av 1940-årene britisk statsborgerskap.

Mieses var sjakkdommer, turneringsorganisator, og skrev sjakkspalter og turneringsberetninger for tidsskrifter over hele Europa. Han var dessuten en betydelig forfatter og sjakkteoretiker, blant annet redigerte og utvidet han Jean Dufresnes velrenommerte *Kleine Lehrbuch des Schachspiels*, som nå fikk navnet *Lehrbuch des Schachspiels*.

Med en aktiv karriere som strakte seg fra 1888 til 1948 og deltakelse i over 60 turneringer og 20 matcher (tvekamper), har Mieses en av de lengste karrierene i sjakkhistorien. Han vant turneringer i Wien 1907 og i Liverpool 1923, og kom på sjetteplass i sjakkolympiaden 1927. Mieses var den siste framstående representanten for den romantiske sjakkskolen og ble regnet som en farlig angrepsspiller. I Oostende 1906 satte han den aldrende sjakkmesteren Mikhail Tsjigorin matt i 16 trekk.

Mieses var en av de 27 sjakkspillere som i 1950 ble de første som FIDE tildelte tittelen internasjonal stormester.

Et sunt liv med daglige treningsøkter i svømmebassenget og i Hyde Park bidro til at Mieses holdt seg frisk opp i høy alder. Han deltok i en lynsjakk-turnering i London som 88-åring og var ellers levende opptatt av hva som skjedde i verden. Han døde kort tid før sin 89. fødselsdag.

Ettermæle
---------

**Skandinavisk forsvar,  
Mieses' gambit**Stilling etter *1.e4 d5 2.e4xd5 Dxd5 3.Sc3 Da5 **4.b4***
Mieses brukte ofte skandinavisk forsvar og bidro i betydelig grad til utviklingen av teorien rundt denne åpningen tidlig på 1900-tallet. Sjakkåpningen 1.d3 kalles Mieses' åpning. Han er også kjent for Miesesvarianten i Wienerpartiet: **1.e4 e5. 2.Sc3 Sf6 (eller 2...Sc6) 3.g3**. Den påfølgende fianchettoen av kongefløy-løperen kan sees på som et tidlig eksempel på en tankegang som ble rendyrket i den hypermoderne skolen. Dessuten finnes Mieses' gambit i skandinavisk og ei linje i skotsk åpning som fikk navnet Miesesvarianten etter at han brukte den fire ganger i turneringen i Hastings 1895 (**1.e4 e5 2.Sf3 Sc6 3.d4 exd4 4.Sxd4 Sf6 6.Sxc6**).

Referanser
----------

1. 1 2   Gemeinsame Normdatei, besøkt 9. april 2014[Hentet fra Wikidata]
2. 1 2   Autorités BnF, BNF-ID 17007946m[Hentet fra Wikidata]
3. 1 2   Social Networks and Archival Context, SNAC Ark-ID w625418p, besøkt 9. oktober 2017[Hentet fra Wikidata]
4. ↑   Gemeinsame Normdatei, besøkt 10. desember 2014[Hentet fra Wikidata]
5. ↑  Jacques Mieses’ resultater i sjakkolympiaden, olimpbase.org
6. ↑  *Jacques Mieses vs Mikhail Chigorin*, chessgames.com
7. ↑  David Vincent Hooper og Kenneth Whyld 1987. *The Oxford Companion to Chess*. 1st ed, Oxford University Press. ISBN 0-19-281986-0

Kilder
------

* (de) Helmut Wieteck: «Mieses, Jacques.» I *Neue Deutsche Biographie* (NDB). Bind 17, Duncker & Humblot, Berlin 1994, ISBN 3-428-00198-2, s. 482 f. (digitalisering).

Eksterne lenker
---------------

* (en) Jacques Mieses – chessgames.com Rediger på Wikidata

* (en) Jacques Mieses – OlimpBase Rediger på Wikidata

* (en) Jacques Mieses – 365Chess.com Rediger på Wikidata
* (de) Verk av og om Jacques Mieses i katalogen til det tyske nasjonalbiblioteket
* Webside dedisert Jacques Mieses, mieses.info
* Michael Ehn og Ernst Strouhal: *Duell mit verbundenen Augen*. Beretning fra den første blindsjakkturneringen, sjakktidsskriftetet *KARL*, 2/05
* Komposisjoner av Jacques Mieses, *Die Schwalbe*, utgitt av *Schwalbe*, den tyske problemsjakkforeningen (*deutsche Vereinigung für Problemschach*)

|  |  |
| --- | --- |
| Oppslagsverk/autoritetsdata | Prabook **·** Deutsche Biographie **·** BIBSYS **·** Geni **·** VIAF **·** GND **·** LCCN **·** ISNI **·** BNF **·** BNF (data) **·** NKC
 |